Nemzeti Élelmiszerlánc-biztonsági Hivatal
[bookmark: _Toc0]Elstartolt a Vendéglátás és Étkeztetés Jó Higiéniai Útmutató, a GHP szakmai felülvizsgálata
Újabb mérföldkőhöz érkezett a hazai vendéglátás és közétkeztetés élelmiszer-biztonsága. Megkezdődött a hazai Vendéglátás és Étkeztetés Jó Higiéniai Útmutató, a GHP aktualizálása. A Közétkeztetők, Élelmezésvezetők Országos Szövetsége (KÖZSZÖV) koordinálásával felálló munkacsoport célja, hogy a jelenlegi kiadást az időközben megváltozott jogkörnyezethez, legmodernebb technológiákhoz, változásokhoz és a gyakorlathoz igazítsa.
A 2012-ben bevezetett és 2018-ban aktualizált GHP nem csupán egy gyakorlatias szabálygyűjtemény, hanem a hazai vendéglátás alapvető élelmiszer-biztonsági sorvezetője. A mindennapi munka mellett a szakképzésben is meghatározó szerepet tölt be.
A 2026. január 30-án megalakult munkacsoport ereje a két kiadást is megért útmutató mögött meghúzódó széles körű szakmai összefogásban rejlik. A KÖZSZÖV kezdeményezésére összehívott munkacsoportban részt vesz a Nemzeti Élelmiszerlánc-biztonsági Hivatal, az Agrárminisztérium, a Nemzeti Népegészségügyi és Gyógyszerészeti Központ, a Nemzeti Kereskedelmi és Fogyasztóvédelmi Hatóság, valamint a szektor meghatározó szakmai szervezetei, mint a Magyar Nemzeti Gasztronómiai Szövetség, a Magyar Vendéglátók Ipartestülete, a Vendéglátó Munkaadók Országos Szövetsége, a Magyar Cukrász Ipartestület, a Magyar Bocuse d’Or Akadémia, a Pannon Gasztronómiai Akadémia, a Vendéglátó Szakmai Oktatók Országos Egyesülete, a Magyar Dietetikusok Országos Szövetsége, az Országos Kereskedelmi Szövetség, az Élelmiszerlánc-biztonsági Centrum, az Élelmiszer-higiénikusok Társasága, a Stílusos Vidéki Éttermiség Egyesület, a Nébih Maradék Nélkül Program, a Maradék Nélkül Alapítvány, akik a saját csatornáikon gyűjtik össze a szakma javaslatait.
A cél, hogy a gyakorlati tapasztalatok, a napi szintű kihívások, a technológiai innovációk és az időközben megváltozott jogszabályok beépüljenek az új útmutatóba.
A jelenleg hatályos, útmutató a Nébih hivatalos portálon elérhető: https://portal.nebih.gov.hu/documents/10182/21392/2018_GHP_2_kiadas_online.pdf

